महाराष्ट्र में पुणे पुलिस ने लोन ऐप के जरिए ठगी के कॉलसेंटर का खुलासा किया है. पुलिस ने इस कॉलसेंटर में लोगों को झांसा देकर 18 लोगों को गिरफ्तार किया है. इन लोगों ने बीते दो साल में पांच हजार से अधिक लोगों को शिकार बनाकर उनसे करोड़ों रुपये की ठगी की है. इनमें से 4778 लोगों ने तो पुलिस में लिखित शिकायत भी दी है. पुलिस आरोपियों से पूछताछ कर इनके बाकी साथियों के बारे में जानकारी जुटा रही है. पुलिस की पूछताछ में पता चला है कि ये जालसाज वर्ष 2020 से इसी स्थान पर कॉलसेंटर खोलकर लोगों को शिकार बना रहे थे.
पुणे पुलिस कमिश्नर अमिताभ गुप्ता ने बताया कि लोन ऐप से ठगी की शिकायतें लगातार आ रही थी. चालू वर्ष में ही एक लाख से अधिक लोगों के साथ लोन के नाम पर ठगी हो चुकी है. इन्हीं शिकायतों को ध्यान में रहते हुए पुलिस की साइबर सेल की टीम ने जालसाजों को ट्रैक करना शुरू किया और 16 अगस्त को ही नौ लोगों को बंगलूरु से गिरफ्तार किया. वहां यह सभी जालसाज विधिवत ठगी का कॉलसेंटर खोलकर देश भर के लोगों को शिकार बना रहे थे. इन आरोपियों की पहचान विग्नेश मंजुनाथ, गनेश सुबरेदू, आकास एमवी, श्रद्धा सुधाकर गोवड़ा, पार्वती संतोष दास, अश्वनि डी मुरुगन, शिल्पा सुभाष गोवड़ा, प्रिया एस व दीपिका एल निवासी बंगलुरु के रूप में हुई थी.
इन आरोपियों के पास से पुलिस ने करीब एक लाख 11 हजार रुपये सीज किए थे. उन्होंने बताया कि इसी सिंडीकेट का पीछा करते हुए पुलिस ने पुणे में एक दूसरे कॉलसेंटर का खुलासा करते हुए नौ अन्य आरोपियों को गिरफ्तार किया है. इनकी पहचान सैयद अकीव पासा, मुबारक अफरोज बेग, स्वपनिल हनुमंत नागटिलक, श्रीकृष्णा भीमन्ना गायकवाड़, धीरज भारत पुनेकर, प्रमोद जेम्स रनसिंह, सेमुअल संपत कुमार, मुजीब बराबंद कांडियाल और मोहम्मद मनियत के रूप में हुई है. पुलिस ने इन आरोपियों के पास से करीब 69 लाख रुपये जब्त किए हैं.
पुलिस कमिश्नर के मुताबिक आरोपी लोगों को बिना किसी औपचारिकता के तत्काल लोन दिलाने का झांसा देकर ठगी की वारदात को अंजाम देते थे. वहीं जब कोई शिकार इनके झांसे में नहीं पड़ता था तो आरोपी उसके साथ गाली गलौच भी करते थे. पीड़ितों की शिकायत पर इन आरोपियों के खिलाफ पहले से ही आईटी एक्ट के अलावा फोन पर दुर्व्यवहार करने, अवमानना करने संबंधी धाराओं में दर्ज किया गया है.
पुणे पुलिस कमिश्नर के मुताबिक इस साल सालसाजों ने अकेले पुणे में ही एक लाख से अधिक लोगों के साथ साइबर ठगी को अंजाम दिया है. उन्होंने बताया कि अब तक की जांच और गिरफ्तारियों में पता चला है कि इस तरह की वारदातों में लगे लोग एक दम प्रोफेसनल है. ठगी के लिए इन्होंने पूरी टीम बना रखी है. इनमें कुछ लोग जमीन पर काम करते हैं. इनकी जिम्मेदारी फर्जी बैंक खातों का इंतजाम करने के अलावा शिकार तलाशने की होती है. जबकि जो लोग कॉलसेंटर में बैठे होते हैं, वह फोन करके लोगों को झांसा देते हैं. इसके एवज में जितना बड़ा शिकार फंसता है, उतना ही बड़ा इन्हें इंसेंटिव दिया जाता है.
उन्होंने बताया कि इन जालसाजों की मोड्स अपरेंडी के बारे में कोर्ट को जानकारी दी है. बताया है कि गूगल प्ले स्टोर ऐसे ढेर सारे लोन एप उपलब्ध हैं जो तत्काल लोन दिलाने का दावा करते हैं. एक बार इन ऐप से लोन लेने के बाद ये उपभोक्ता से ना केवल मोटा ब्याज वसूल करते हैं, बल्कि एक बार ब्याज चूक जाने पर फोन कर उपभोक्ताओं से गाली गलौच भी करते हैं. कई बार आरोपी इसी लोन से उपभोक्ताओं का पर्सनल डाटा का इस्तेमाल लोगों को प्रताड़ित करने के लिए भी करते हैं.